Rina, gesin hou konsert op skip | Netwerk24
Deur Terésa Coetzee 21 Maart 2019 20:45
Een van die konserte waarna die Oppiwater-feesgangers op vanjaar se MSC Musica-plesiervaart kan uitsien, is die Van Rensburg-familiekonsert deur Rina Hugo, Johan van Rensburg en Riaan van Rensburg.
Rina HugoFoto: Terésa Coetzee
Dié drie het geen bekendstelling in die Afrikaanse musiekkringe nodig nie.
Die Oppiwater-kunstefees word van 15 tot 19 April aangebied met meer as 25 verskillende produksies aan boord wat in vyf lokale en teaters aangebied word.
Rina gaan liedjies uit bekende musiekblyspele sing, maar ook van haar eie treffers, soos “ ’n Tikkie vryheid”, “Môre lyk dit anders” en nog meer.
Johan van Rensburg word onthou as die Noot vir noot-man wat jare in ons TV-kamers kom kuier het agter die klavier in die bekende musiekspeletjieprogram.
Hy het onder meer die liedjie “Net ’n bietjie liefde” getoonset en wanneer hy agter die klavier inskuif en die klawers begin kielie, kan jy jou maar regmaak vir ’n onvergeetlike tyd en atmosfeer.
Johan en Rina se seun, Riaan, het al as vierjarige in die kinderprogram Wielie Walie gedebuteer. Hy was die kordate seuntjie wat die tromme met soveel gemak gespeel het.
In die Van Rensburg-familiekonsert kan konsertgangers die gesin se liefde vir musiek en hul besonderse talent kom deel.
Rina sê sy sien baie uit daarna om weer saam met haar gesinslede op te tree.
“Veral op hierdie kunsskippie van Frans Swart. Ons geniet die familiekonsert baie, want in hierdie konsert kan ons doen presies net waarvoor ons lief is en watter musiek vir ons lekker is om te maak.”
Johan sê Jaconell Mouton en Swart het hom ook betrek by Musieknoot Oppiboot, waar hulle musiekspeletjies gaan speel.
Besprekings vir Oppiwater kan by 0860 11 44 11 of aanlyn op oppiwater.co.za gedoen word.
Navrae kan gerig word aan Monica by 011 815 3000 of oppiwater@rsg.co.za.
Meer oor: Oppiwater | Konsert | Vermaak
Streng veiligheid by Sheeran se konsert